12 Go pateletsa motho go dira sengwe ka go mo tlhabisa ditlhong, ka go mmapisa le ba bangwe, ka go mo tshwaya diphoso o mmeela melao e e gagametseng, kgotsa ka go dira gore a ikutlwe a le molato ka go bo a sa dire mo go oketsegileng, go ka dira gore a nne matlhagatlhaga ka nakwana fela. Ka fa letlhakoreng le lengwe, go akgola modumedimmogo le wena le go mo thusa gore a lemoge gore re direla Modimo ka go bo re mo rata, go ka nna le diphelelo tse di molemo le tse di nnelang ruri.—Bala Bafilipi 2:1-4. Gone ke boammaaruri gore ka dinako dingwe fa banyalani ba utlwa e kete ba tla tloga ba galefa, go ka nna molemo gore ba tlogele go ngangisana ba bo ba ipha nako ya go diga makgwafo. Go didimala ka tsela eo go ka nna mosola. Baebele ya re go na le “nako ya go didimala.” (Moreri 3:7) Mme fa go didimala go dirisediwa go ipusolosetsa kgotsa gore dilo di dirwe ka tsela e motho a batlang ka yone, seo se dira gore kgotlhang e tseye lobaka lo loleele mme gape se dira gore banyalani ba se ka ba tlhola ba tlotlana. O ka dira jang gore seo se se ka sa lo diragalela?